— Па натуры я такі чалавек, што вельмі люблю прымаць гасцей, гатаваць, быць у коле сяброў. І многія з іх падштурховалі мяне заняцца агратурызмам. Але штосьці мяне трымала. Два гады хісталася, ставілася да гэтай ідэі напачатку даволі скептычна. Пакуль аднойчы па справах фермерства мы не завіталі на адну з першых беларускіх аграсядзіб “Зарэчаны” пад Мінскам гаспадароў Ніжнікаў. І мне так спадабалася! Вялікі дом, начынне, хатняя абстаноўка, сама атмасфера. А найбольш пераканаўчым аргументам стала тое, што адпаведным Указам Прэзідэнта для тых, хто займаецца агратурызмам, у краіне ствараюцца самыя спрыяльныя абставіны. Гэта было апошняй натхняльнай кропляй. І мы вырашылі з мужам Сяргеем: “Пачынаем!”